Ɛeddan waṭas n yiseggasen seg wasmi i d-yeffeɣ lwali n wedrar, annar n wungal yettwarun s teqbaylit yeqqim d asuki ulac win i d-yernan fell-as, sseba n waya ad d-iban deg wayen i d-tenna tnagmayt-a P. G. PERNET: ma yella ass-a ur d-iban ara wungal yettwarun s teqbaylit anect-a sseba-s d uguren n tmetti akked tdamsa mačči d lixṣas n usnulfu aseklan1.Ayagi d ayen i yellan d tidet imi ayen i d-ilulen si tsekla taqbaylit, d ayen i d-turew lmeḥna d leḥris, ladɣa seld timunent, anda isuḍaf n tmendawt ttawin-d ɣef taɛrabt d tutlayt taɣelnawt tunṣibt n Lezzayer, abder n tmaziɣt akk ulac-it. Akaber yebda iḥerres tilufa ɣef tmaziɣt, yebda seg wayen i yerzan aɣerbaz 1962, mi ḥebsen timsirin n tmaziɣt n M. MAMMERI di tseddawit n Lezzayer.